[{"text_idx": "#000006", "text": "mynd i\u2019r afael a\u0302 phryderon ynghylch darparu gwasanaethau, ansawdd a diogelwch gofal ac effeithiolrwydd sefydliadol;\ngofalu bod materion a allai fod yn ddifrifol yn cael eu nodi cyn gynted ag y bo modd a\u2019u trafod yn effeithiol;\ngwella gwasanaethau yn o\u0302l y gofyn fel y gall y corff o dan sylw ailgydio yn ei drefniadau arferol cyn gynted ag y bo modd."}, {"text_idx": "#000008", "text": "Mae pedair lefel o uwchgyfeirio yngly\u0302n a\u0302 sefydliadau GIG Cymru: trefniadau arferol (gweithredu fel sy\u2019n arferol), monitro gwell, ymyrraeth benodol a chamau arbennig. Mae\u2019r olaf yn ymwneud a\u0302\u2019r diffygion mwyaf difrifol. Fel arfer, bydd uwchgyfeirio pan fo tystiolaeth bod pryderon ac nad yw\u2019r bwrdd iechyd yn dangos digon o wella na digon o frys. Ar y llaw arall, gall fod modd symud byrddau iechyd i lefel is o uwchgyfeirio pan fo tystiolaeth o wella."}, {"text_idx": "#000011", "text": "Gallai fod cymorth ariannol. Er enghraifft, mae \u00a3297 miliwn ychwanegol ar gael i Fwrdd Iechyd Prifysgol Betsi Cadwaladr hyd ddiwedd 2023/24. O achos y goblygiadau ariannol, bydd y pwnc gerbron Pwyllgor Cyfrifon a Gweinyddu Cyhoeddus y Senedd. Dechreuodd ymchwiliad i\u2019r Trefniadau fis Mawrth 2022 i weld a ydyn nhw\u2019n addas i\u2019w diben ac wedi cyflawni eu hamcanion."}, {"text_idx": "#000012", "text": "Yn rhan o\u2019i waith, bydd y pwyllgor yn archwilio sefyllfa bresennol Bwrdd Iechyd Prifysgol Betsi Cadwaladr. Daeth camau arbennig y bwrdd i ben fis Tachwedd 2020 ar o\u0302l pum mlynedd, ond mae pryderon o hyd ynghylch arwain, ymgysylltu, gwasanaethau iechyd y meddwl, strategaethau a chynllunio."}, {"text_idx": "#000014", "text": "Mae Llywodraeth Cymru wedi dweud bod y Trefniadau wedi newid ac esblygu yn sgi\u0302l cydweithio a\u0302\u2019r byrddau iechyd. Mae\u2019n cydnabod, fodd bynnag, nad yw\u2019r fframwaith gwreiddiol yn eglur yngly\u0302n a\u0302\u2019r hyn sy\u2019n sbarduno newid yn lefel yr uwchgyfeirio. Pan fo uwchgyfeirio lefel uchel yn parhau dros gyfnod maith, gall pobl ddod i dderbyn gwasanaethau annigonol yn sefyllfa arferol. O ganlyniad, mae Llywodraeth Cymru yn cydnabod bod angen adolygu ac adnewyddu\u2019r fframwaith presennol, gan gynnwys gofalu bod y gwella\u2019n fwy amserol."}, {"text_idx": "#000015", "text": "Mae Tracey Rosell yn fyfyriwr doethurol ym Mhrifysgol Caerdydd o dan adain Cyngor yr Ymchwil Economaidd a Chymdeithasol. Rhaglen Hyfforddiant Doethurol Cymru sy\u2019n ariannu\u2019r ymchwil ar gyfer ei doethuriaeth. Mae ei hymchwil yn helpu i ddeall sut mae arwain sefydliadau mewn amgylchiadau anodd, yn enwedig ym maes gofal iechyd. Mae\u2019r erthygl hon wedi\u2019i llunio pan oedd yn intern gyda staff Ymchwil y Senedd o dan nawdd Rhaglen Hyfforddiant Doethurol Cymru, sy\u2019n rhan o Gyngor yr Ymchwil Economaidd a Chymdeithasol."}]